## Uredba o izmjenama i dopuni Uredbe o Uredu za udruge

### NN 55/2011 (18.5.2011.), Uredba o izmjenama i dopuni Uredbe o Uredu za udruge

VLADA REPUBLIKE HRVATSKE

1210

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 14. travnja 2011. godine donijela

UREDBU

O IZMJENAMA I DOPUNI UREDBE O UREDU ZA UDRUGE

Članak 1.

U Uredbi o Uredu za udruge (»Narodne novine«, br. 121/2006 i 127/2007), članak 4. mijenja se i glasi:

»Za obavljanje poslova iz djelokruga Ureda, ustrojavaju se unutarnje ustrojstvene jedinice:

a) Odjel za strateško planiranje, programiranje i informiranje

b) Odjel za provedbu programa Europske unije i međunarodnu suradnju

c) Odjel za financijsko upravljanje i osiguranje kvalitete.«.

Članak 2.

Naslovi iznad članaka 4.a i 4.b i članci 4.a i 4.b mijenjaju se i glase:

»a) Odjel za strateško planiranje, programiranje i informiranje

Članak 4.a

Odjel za strateško planiranje, programiranje i informiranje:

– koordinira i prati provedbu strateških dokumenata za potporu razvoju civilnoga društva u nadležnosti Ureda te surađuje u kreiranju i predlaganju normativnog okvira za razvoj i djelovanje organizacija civilnoga društva u Republici Hrvatskoj;

– obavlja stručne poslove strateškog planiranja i programiranja za sektor civilnoga društva za programe koji se financiraju iz pretpristupnih i strukturnih fondova Europske unije;

– radi na unaprjeđenju standarda za financiranje projekata i programa udruga i drugih organizacija civilnoga društva iz državnog proračuna i drugih javnih izvora (proračuna jedinica lokalne i regionalne samouprave), te standarda za njihovo praćenje i vrednovanje učinaka u svrhu planiranja idućih ciklusa financiranja, sukladno standardima i procedurama Europske unije;

– uspostavlja, upravlja i unaprjeđuje bazu podataka i informacijski sustav za praćenje projekata i programa udruga i drugih organizacija civilnoga društva u Republici Hrvatskoj, financiranih iz državnog proračuna i drugih javnih izvora, te pretpristupnih i strukturnih fondova Europske unije;

– priprema analize i izvješća za Vladu Republike Hrvatske o utrošku sredstava koja su, kao potpora programskim aktivnostima, osigurana i isplaćena udrugama iz državnog proračuna, drugih javnih izvora i fondova Europske unije;

– pruža stručnu i tehničku potporu radu Savjeta za razvoj civilnoga društva;

– potiče razvoj standarda suradnje i savjetovanja tijela državne uprave, lokalne i regionalne samouprave s udrugama i ostalim organizacijama civilnoga društva u donošenju, provedbi i vrednovanju javnih politika;

– obavlja stručne poslove informiranja, edukacije i usavršavanja zaposlenika u državnoj upravi, lokalnoj i regionalnoj samoupravi o aktivnostima iz svoga djelokruga;

– uređuje mrežne stranice Ureda te izdaje priručnike, izvješća i ostale publikacije s ciljem informiranja javnosti o pitanjima iz djelokruga Ureda.

b) Odjel za provedbu programa Europske unije i međunarodnu suradnju

Članak 4.b

Odjel za provedbu programa Europske unije i međunarodnu suradnju:

– provodi, koordinira i prati provedbu projekata i programa za sektor civilnoga društva koji se financiraju iz pretpristupnih i strukturnih fondova Europske unije: upravlja internim procesima i procedurama s tijelima nadležnim za raspisivanje i provođenje natječaja te ugovaranje projekata, koordinira suradnju s tijelima uključenima u njihovu provedbu, prikuplja i analizira podatke o provedbi projekata te izvješćuje nadležna tijela o napretku provedbe;

– koordinira aktivnosti vidljivosti potpore Europske unije organizacijama civilnoga društva u Republici Hrvatskoj;

– koordinira pružanje smjernica potencijalnim prijaviteljima i provoditeljima projekata za sektor civilnoga društva koji se financiraju iz pretpristupnih i strukturnih fondova Europske unije;

– osmišljava i provodi aktivnosti koordinacije provedbe programa Europske unije »Europa za građane« u Republici Hrvatskoj, u svojstvu nacionalne Kontaktne točke kao posredničkog tijela između Europske komisije i potencijalnih korisnika te šire javnosti u Republici Hrvatskoj;

– provodi aktivnosti razmjene znanja, iskustava i praksa unaprjeđenja okvira za razvoj civilnoga društva sa srodnim državnim institucijama drugih zemalja te s međunarodnim organizacijama;

– provodi aktivnosti koordinacije međunarodnih i domaćih te javnih i privatnih davatelja financijskih sredstava za projekte i programe udruga i drugih organizacija civilnoga društva, u svrhu povećanja djelotvornosti financijske potpore razvoju civilnoga društva u Republici Hrvatskoj.«.

Članak 3.

Iza članka 4.b dodaje se naslov i članak 4.c koji glase:

»c) Odjel za financijsko upravljanje i osiguranje kvalitete

Članak 4.c

Odjel za financijsko upravljanje i osiguranje kvalitete:

– obavlja stručne poslove financijskog upravljanja i kontrole u sklopu provedbe projekata i programa za sektor civilnoga društva koji se financiraju iz pretpristupnih i strukturnih fondova Europske unije, te poslove nadzora pravovremenog i namjenskog trošenja sredstava, kao i financijskog izvješćivanja;

– provodi aktivnosti vezane uz suzbijanje nepravilnosti i prijevara u sustavu provedbe programa Europske unije i sustavu financiranja organizacija civilnoga društva iz nacionalnih izvora, s ciljem zaštite financijskih interesa Europske unije i Republike Hrvatske te izvješćuje o nepravilnostima i rizicima;

– osigurava pravovremenu raspoloživost sredstava iz nacionalnih i europskih izvora na proračunskim pozicijama Ureda, te prikuplja i sastavlja podatke potrebne za računovodstvo Nacionalnog fonda;

– obavlja stručne poslove osiguravanja kvalitete u različitim fazama i postupcima provedbe projekata i programa za sektor civilnoga društva koji se financiraju iz pretpristupnih i strukturnih fondova Europske unije: osigurava kvalitetu programskih dokumenata, pravila i procedura za dodjelu financijskih sredstava organizacijama civilnoga društva, kao i dokumenata i izvještaja koji sadrže podatke o provedbi i stanju napretka provedbe pojedinih projekata i programa te osigurava kvalitetu postupaka i procedura u fazi provedbe;

– obavlja stručne poslove osiguranja kvalitete standarda i mjerila provedbe natječajnih postupaka za financiranje organizacija civilnoga društva iz državnog proračuna i drugih javnih izvora;

– upravlja sredstvima za sufinanciranje projekata organizacija civilnoga društva koji ostvaruju potporu iz fondova Europske unije, te provodi postupke odlučivanja o njihovom sufinanciranju, ugovaranju i praćenja izvršenja ugovornih obveza.«.

Članak 4.

Mijenja se okvirni broj službenika i namještenika potrebnih za obavljanje poslova iz djelokruga Ureda za udruge.

Novi okvirni broj službenika i namještenika utvrđuje se u tablici, koja je sastavni dio ove Uredbe.

Članak 5.

Predstojnik Ureda za udruge uskladit će Pravilnik o unutarnjem redu Ureda s odredbama ove Uredbe, u roku 30 dana od dana njezina stupanja na snagu, uz prethodnu suglasnost središnjeg tijela državne uprave nadležnog za službeničke odnose.

Članak 6.

Ova Uredba stupa na snagu danom objave u »Narodnim novinama«.

Klasa: 022-03/11-01/04

Urbroj: 5030104-11-1

Zagreb, 14. travnja 2011.

Predsjednica
Jadranka Kosor, dipl. iur., v. r.

OKVIRNI BROJ SLUŽBENIKA I NAMJEŠTENIKA UREDA ZA UDRUGE

|  |  |
| --- | --- |
| Unutarnje ustrojstvene jedinice Ureda | Broj službenika i namještenika |
| Predstojnik Ureda | 1 |
| Zamjenik predstojnika | 1 |
| Administrativni tajnik | 1 |
| Odjel za strateško planiranje, programiranje i informiranje | 7 |
| Odjel za provedbu programa Europske unije i međunarodnu suradnju | 7 |
| Odjel za financijsko upravljanje i osiguranje kvalitete | 6 |
| UKUPNO | 23 |

Uredba, NN 55/2011-1210